**Taotlejate küsimused põllumajandusliku tegevusega alustava noore ettevõtja soodustamise investeeringutoetuse taotlusvooru kohta**

|  |  |  |
| --- | --- | --- |
| **Kuupäev** | **Küsimus** | **Vastus** |
| 09.07.2025 | Ma soovin toota Black Soldier Fly vastseid (Hermetia Illucens). Tegu on putukatega, mida kasvatatakse loomasöödaks. Plaan on müüa neid nii kuivatatult kui elusalt nii Eestis kui mujal Euroopas. Kas see tegevus on noore alustava põllumajandusettevõtja toetuse jaoks abikõlblik? | Putukad kuuluvad ELTL lisas 1 muu loomakasvatuse alla (1. rühm, elusloomad, tolli nomenklatuuri kood 0106 3980). ELTL I lisa tõlgendatakse kooskõlas Euroopa Komisjoni määrusega (EL) 2018/1602, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa. Nimetatud määruses kirjeldatakse tooterühmi üksikasjalikumalt ja vastavalt sellele määrusele liigitub putukate kasvatamine KN-koodi 0106 (muud elusloomad) alla ehk tegemist on ELTL I lisa alla kuuluva tegevusega. Kokkuvõtteks saab põllumajandusliku tegevusega alustava noore ettevõtja toetust taotleda putukate kasvatusega alustamiseks. KOM-i eksperdi kinnituse kohaselt ka loomasööt putukate baasil kuulub ELTL lisa 1 alla. |
| 17.07.2025 | Oman põllumajandusliku ettevõtet, mille majandusaasta tulu jääb alla 4000 euro ning soovin taotleda antud toetust.  Kas ma võin luua uue põllumajandusliku  ettevõtte konkreetselt selle toetuse jaoks? Põhjus ettevõtte nimes, antud hetkel ei peegelda see minu taotluses esitatava äriplaaniga seost. Ehk siis puhtalt olemasoleva ettevõtte nimetust sooviks muuta vastavalt toodetele, mida hakkan tootma. Või peaksin muutma lihtsalt äriregistris olemasoleva ettevõtte nime. Kas saa ei ole probleemiks toetuse taotlemisel?  Milline variant oleks toetuse raames mõistlikum? Muuta olemasoleva ettevõtte nime sobivamaks või luua uue nimega põllumajandusettevõte?  Kas mõlemal juhul ei tekita see probleeme taotluse esitamisel?  Tekkis veel küsimus tootmise vallas taotluse jaoks. Plaanin rajada istandust, kas selle kõrvale riskide hajutamiseks võin luua lisaks ka näiteks püsilillede kasvatuse eesmärgil n istikute tootmise vms. Kas lillekasvatus osaliselt kuulub ka antud toetuse taotlemisel põllumajandusliku tegevuse alla? | Enne taotlemist uue ettevõtte loomist või vana nime vahetamist pole vaja teha, kuna kontrollitakse kõiki juhatuse liikme ettevõtteid ja nende varasemat tegutsemist. Nime ja tegevusala muutust saab kirjeldada ka äriplaanis.  Kui olete OÜ \_ omanik, siis see ettevõte on tegutsenud peaaegu neli aastat. Määruse § 5 lõige 6 järgi ei tohi olla põllumajandusliku tegevusega tegelenud kauem kui 24 kuud. Seletuskiri selgitab, et „äriühingu osanik või aktsionär või juhatuse liige loetakse põllumajandusliku majapidamise juhina esimest korda tegutsema asunuks, kui:  „2) ei ole omanud osalust põllumajandusliku majandustegevusega tegelenud äriühingus kauem kui 24 kuud arvates taotluse esitamise tähtpäevast;“ Kui lähtuda ainult sellest lõikest, siis ei sobiks te taotlema ei vana ega uue ettevõttega.  Kuid kuna toote välja, et majandusaasta tulu jääb alla 4000 euro, siis määruse § 5 lõige 7 punkt 2 järgi võib olla äriühingu juhatuse liige taotluse esitamise tähtpäeva seisuga tegutsenud põllumajandusliku majapidamise juhina kauem kui 24 kuud, kui äriühingu juhatuse liige omas äriühingus osalust ajal, mil äriühingu omatoodetud põllumajanduslike toodete aastane müügitulu oli alla 10 000 euro. Seega sellise varasema müügituluga sobiks te siiski taotlejaks.  Kahe erineva tegevussuunaga taotlemine keelatud pole, kuid see peab olema äriplaanis kirjeldatud ja põhjendatud.  Põllumajanduslikud tooted on § 3 lõige 7 järgi Euroopa Liidu toimimise lepingu I lisas nimetatud tooted, välja arvatud kalandus- ja vesiviljelustooted ning jõulupuud. Püsililled ja istikud kuuluvad ELTL Lisa 1 rühma 6 – „Elavad puud jm taimed; taimesibulad, -juured jms; lõikelilled ja dekoratiivne taimmaterjal“ ehk lähevad põllumajandusliku tegevuse alla. |
| 23.07.2025 | Kas maa ostmine on abikõlbulik kulu? | Põllumajandusmaa ostmine on küll abikõlblik.  Seletuskirjas on määruse § 3 lõikes 2 sätestatut selgitatud:  Materiaalne põhivara on näiteks põllumajanduslike toodete tootmiseks kasutatavad statsionaarsed ja mobiilsed masinad ning seadmed ja inventar, sh bioloogiline vara näiteks mitmeaastased taimed ja põllumajandusloomad, sh mesilased, alpakad, ning põllumajandusmaa. |
| 28.07.2025 | Põllumajandusliku tegevusega alustava noore ettevõtja soodustamise investeeringutoetuse tingimustes on sees nõue, et taotlejal peab olema põllumajandusalane keskeri- või kõrgharidus, kutsekvalifikatsiooni 4. tase põllumajandustootmise valdkonnas või põllumajandusalane kutsekeskharidus. Toetuse taotlejal on võimalus omandada vastav haridus ka 36 kuu jooksul pärast toetuse määramist.  Millist haridust loetakse põllumajandusalaseks kõrghariduseks? Millises dokumendis on täpsemalt määratletud, millist haridust loetakse põllumajandusalaseks hariduseks? Kas põllumajandusalase kõrgharidusega indiviidideks loetakse ka näiteks aianduse või keskkonnakaitse eriala lõpetanuid või peab taotleja omama/omandama kindlasti eriala, mille nimes on  sõna „põllumajandus“? | Põllumajandusalase hariduse kontroll toimub Eesti Hariduse Infosüsteemi alusel.  Nõude saab täidetuks lugeda siis, kui kõigil osanikel/aktsionäridel või FIEl on olemas   * põllumajandusalane keskeri- või kõrgharidus või * enne kutsehariduse õppekavade reformi omandatud põllumajandusalane kutsekeskharidus, mis vastab enne 1. septembrit 2013 kehtinud õppekavale või * kutsekvalifikatsiooni 4. või 5. tase põllumajandustootmise valdkonnas.   Kui õppe nimest ei selgu, kas hariduse kuulub põllumajandustootmise valdkonda, saab täiendavat informatsiooni õppekavarühmad ja õppesuundade osas avalikust Eesti Hariduse Infosüsteemist <http://www.ehis.ee>  Näiteks sobilikud kõrghariduse õppesuunad on: põllumajandus, loomakasvatus, maamajanduslik või põllumajanduslik ärindus ja haldus, veterinaaria, aiandus, põllumajandustehnika ja –tehnoloogia. |
| 30.07.2025 | Kui taotlusvoor on avatud 2.-11. september, siis mida täpsemalt loetakse "taotluse esitamise ajal kuni 40-aastane" - kas see on taotluse esitamise kuupäev, näiteks 4. september,  või on see vooru sulgemise kuupäev 11. september? Kas 6. septembril 41 a. saav inimene saab taotleda, kui esitab taotluse enne 5. septembrit? | Taotluse esitaja peab olema taotluse esitamise ajal kuni 40- aastane ehk taotluse esitamise kuupäeval. Kui taotleja esitab taotluse 4. septembril, siis PRIA kontrollib vanust sellest kuupäevast lähtudes. Seega 6. septembril 41. aastaseks saav inimene saab esitada taotluse, kui ta teeb seda enne 5. septembrit. |
| 30.07.2025 | Tulevikus on plaan luua oma ettevõte. Nimelt huvitab mind kultuurmustika kasvatus. Aga lugesin teie lehelt välja et te toetusi ei maksa kui kultuurmustika taimed näiteks soetatud kuskilt puukoolist. Kas ma sain õigesti aru? Kui nii ongi, siis kuidas ja kus kohast ma saaksin need taimed soetada et ma tulevikus näiteks toetust saaksin taotleda? Või kuidas see alustavale ettevõttele üldse toimib, just nende toetuste saamise osa. | Käesolevas sekkumises ei ole keelatud soetada taimi puukoolist. |
| 31.07.2025 | Kas muude tegevuste all võib kajastada järgmisi oste:  1. Programm/litsents karja haldamiseks  2. Akutrell, kuna paneb kokku aedikuid karjale  3. Ostab heina ja hein transporditakse kohale müüja poolt. Kas transpordi kulu sobib tegevuste aruandesse?  4. Ostab karjaaia osasid, arvel ka transpordikulu. Kas transpordikulu sobib tegevuste aruandesse? | Jah kõik need loetletud tegevused võivad olla muud tegevused, kuid nende tegevuste osakaal peab moodustama vähem kui 50% äriplaanis kavandatud investeeringu kogumaksumusest. |
| 31.07.2025 | Kas toetuse raames tehtavad kulutused on lubatud teha pärast esimese toetuse osa laekumist või võib kulutusi teha ka pärast taotluse esitamist ja enne toetuse laekumist? | Määruses § 3 lõikes 6 sätestatakse, et äriplaanis kavandatavad toetatavad tegevused ei ole toetusõiguslikud, kui need on füüsiliselt lõpetatud või täielikult ellu viidud enne, kui taotlus on PRIA-le esitatud. See tähendab, et äriplaanis kavandatud tegevustega võib alustada varem ja tegevuste elluviimist tõendavad dokumendid võivad olla väljastatud varem, kui taotluse esitamise päevale järgneval päeval, kuid toetatav tegevus ei tohi olla tervikuna valmis. Näiteks, kui toetatavaks tegevuseks on hoone püstitamine, siis nimetatud nõude kohaselt ei tohi hoone olla täielikult valmis enne kui taotlus on PRIA-le esitatud. Kui toetatavaks tegevuseks on põllumajandusalal tegutseva äriühingu kogu osaluse või kogu tegutseva põllumajandusettevõtte omandamine, siis sellele äriühingule või põllumajandusettevõttele võib olla tehtud väärtuse hindamine, kuid omaniku vahetus ei tohi olla toimunud. Samuti võib olla toetatavaks tegevuseks omandatud äriühingusse või põllumajandusettevõttesse näiteks seadme ostmine, siis sel juhul võib olla äriühing või põllumajandusettevõte omandatud (äriühingu või põllumajandusettevõtte omandamiseks toetust ei kasutatud), kuid soovitud seade ei tohi olla ostetud. |
| 01.08.2025 | Noortaluniku toetuse taotleja võtab põllumajandustegevuse üle oma isalt, kes hetkel tegutseb FIEna ning taotleja omandab FIE tegevuse.   * Kas tegevuseks kasutatava maa peab sel juhul kirjutama taotleja nimele või tohib sõlmida lepingu, et isa annab maad poja ettevõtte kasutusse, kuid omanik on siiski isa? * Kasutuses on traktor, mis ametlikult kuulub isa teisele ettevõttele. Kas taotlejal tuleb selle traktori kasutamise õigust olemasoleva vara kirjelduses kajastada ning näidata, et on leping traktori kasutamiseks? Kasutamise eest renti ei maksta. Kuidas seda korrektselt taotluses kajastada? | Kui taotleja soovib tulla toetust küsima põllumajandusalal tegutseva äriühingu kogu osaluse või kogu tegutseva põllumajandusettevõtte omandamiseks (investeering), siis tegevus on toetusõiguslik, kui investeeringu tegemisel hoidub toetuse saaja huvide konfliktist.  Näiteks ei ole huvide konfliktist hoidutud olukorras, kus toetuse saaja ostab põllumajandusalal tegutseva äriühingu kogu osaluse või kogu tegutseva põllumajandusettevõtte oma vanemalt.  Seega omandamisele toetuse küsimine on välistatud, kui omandatav ettevõte on isa oma. |
| 04.08.2025 | Põllumajandusettevõte asutatakse vahetult enne taotluse esitamist.  Kaks juhatuse liiget.  Üks taotleb, hariduseta, töökogemuseta.  Teine on varem saanud noore põllumajandusettevõtja toetust, järelvalveperiood ja kohustused kõik lõppenud, aga vanus ok- alla 40, haridus olemas, töökogemus olemas, äriplaani koolitus tehtud.  Aga kas kirjeldatud ettevõte kvalifitseerub taotlema, mille üks juhatuse liige on juba noortaluniku toetust saanud? | Taotleja peab olema äriseadustiku tähenduses ettevõte ja äriühing, välja arvatud tulundusühistu, kelle kõik osanikud või aktsionärid ja juhatuse liikmed on taotluse esitamise ajal kuni 40-aastased füüsilised isikud. ****§ 5****   (4) FIE-l või äriühingu kõigil osanikel või aktsionäridel ja juhatuse liikmetel on:   1) vähemalt üheaastane töökogemus põllumajanduse valdkonnas, milleks on põllumajandustoodete kasvatamine või tootmine, põllumajandusmaa hoidmine karjatamiseks või harimiseks sobilikus seisukorras või minimaalne tegevus põllumajandusmaal, mis on looduslikult karjatamiseks või harimiseks sobilikus seisukorras, ja   2) põllumajandusalane keskeri- või kõrgharidus, kutseseaduse § 4 lõikes 4 nimetatud kvalifikatsiooniraamistiku kutsekvalifikatsiooni 4. tase põllumajandustootmise valdkonnas või Eesti hariduse infosüsteemis enne 1. septembrit 2013 registreeritud õppekavale vastav põllumajandusalane kutsekeskharidus. § 5.   (5) Kui FIE-l või äriühingu kõigil osanikel või aktsionäridel või juhatuse liikmetel ei ole lõikes 4 sätestatud põllumajandusalast töökogemust, haridust või kutset, siis loetakse, et taotlejal on määruses nimetatud nõuetekohane põllumajandusalane töökogemus, haridus või kutse, kui ta omandab lõikes 4 sätestatud põllumajandusalase töökogemuse, hariduse või kutse 36 kuu jooksul arvates taotluse rahuldamise otsuse tegemisest. Kui FIE või äriühingu kõik osanikud või aktsionärid ja juhatuse liikmed ei omanda eelmises lauses sätestatud tähtaja jooksul lõikes 4 sätestatud põllumajandusalast töökogemust, haridust või kutset, siis loetakse, et taotlejal ei ole määruses nimetatud nõuetekohast põllumajandusalast töökogemust ja haridust kunagi olnud.  **See tähendab, et kõigil äriühingu juhatuse liikmed lähvad arvesse, mitte ainult üks kes taotluse esitab.** ****§ 6.****  (2) Lisaks lõikes 1 nimetatud nõuetele vastab taotleja järgmistele nõuetele:   1) taotleja kohta või tema osaniku või aktsionäriga ja juhatuse liikmega seotud ettevõtja kohta ei ole selle määruse alusel või „Eesti maaelu arengukava 2007–2013” meetme 1.2 „Noorte põllumajandustootjate tegevuse alustamine” või „Eesti maaelu arengukava 2014–2020” meetme 6 tegevuse liigi 6.1 „Noorte põllumajandustootjate tegevuse alustamine” raames tehtud taotluse rahuldamise otsust;   2) taotleja kohta ei ole varem „Eesti maaelu arengukava 2014–2020” meetme 6 tegevuse liigi 6.3 „Väikeste põllumajandusettevõtete arendamine” raames tehtud taotluse rahuldamise otsust, välja arvatud § 5 lõikes 8 nimetatud taotleja puhul;   3) FIE või äriühingu puhul on vähemalt üks juhatuse liige enne taotluse esitamist samal aastal osalenud vähemalt kuus akadeemilist tundi kestnud ettevõtlusalasel infopäeval, mis sisaldas äriplaani koostamise tutvustust ning mis on korraldatud strateegiakava sekkumise „Teadmussiirde- ja innovatsioonisüsteemi (AKIS) arendamise toetus” raames (edaspidi *infopäev*).Seega kui üks juhatuse liige on saanud varasemalt 6.1 siis siin perioodis ta ei saa taotleda. **Ettevõte, mille üks juhatuse liige on juba noortaluniku toetust saanud, ei kvalifitseeru antud toetust taotlema!** |